PATVIRTINTA

Kauno miesto savivaldybės

administracijos direktoriaus

2021 m. sausio mėn. 19 d.

įsakymu Nr. A-158

**KAUNO MIESTO SAVIVALDYBĖS GYVENTOJAMS SOCIALINES PASLAUGAS TEIKIANČIŲ ĮSTAIGŲ SĄRAŠO SUDARYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kauno miesto savivaldybės gyventojams socialines paslaugas teikiančių įstaigų sąrašo sudarymo tvarkos aprašas (toliau – Aprašas) nustato viešojo pirkimo konkurso būdu atrinktų akredituotą socialinę priežiūrą ir socialinę globą (toliau – paslaugos) teikiančių įstaigų įtraukimo į Kauno miesto savivaldybės gyventojams socialines paslaugas teikiančių įstaigų sąrašą (toliau – Sąrašas) ir išbraukimo iš jo tvarką.

2. Sąrašą sudaro ir nuolat atnaujina Kauno miesto savivaldybės (toliau – Savivaldybė) administracijos Socialinių paslaugų skyrius (toliau – Skyrius). Sąrašas tvirtinamas Skyriaus vedėjo įsakymu ir viešinamas Kauno miesto savivaldybės svetainėje ([www.kaunas.lt](http://www.kaunas.lt)).

3. Savivaldybės visiškai ar iš dalies finansuojamas paslaugas įstaigose, įtrauktose į Sąrašą, Savivaldybės administracijos sprendimu gali gauti savivaldybės gyventojai, kuriems Lietuvos Respublikos socialinių paslaugų įstatymo, jį įgyvendinančių Lietuvos Respublikos Vyriausybės, Lietuvos Respublikos socialinės apsaugos ir darbo ministro teisės aktų ir Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašo, patvirtinto Kauno miesto savivaldybės tarybos 2020 m. liepos 21 d. sprendimu Nr. T-330 „Dėl Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašo patvirtinimo“, nustatyta tvarka įvertintas paslaugų poreikis, išskyrus atvejus, kai paslaugų poreikio nustatyti nereikia teisės aktų nustatyta tvarka.

4. Paslaugų gavėjas į įstaigą siunčiamas atsižvelgiant į jo paties (globėjo, rūpintojo) pageidavimą, įstaigos galimybes suteikti reikiamas paslaugas ir turimą teisės aktų nustatyta tvarka suteiktą teisę teikti akredituotą socialinę priežiūrą ar licenciją teikti socialinę globą. Siunčiant paslaugų gavėjus į įstaigą, pirmenybė teikiama paslaugų gavėjams, priskiriamiems prie tikslinių grupių, kurioms ši įstaiga teikia pirmenybę.

5. Įstaigos į Sąrašą įtraukiamos neterminuotai, kol atitinka reikalavimus paslaugoms teikti.

**II SKYRIUS**

**ĮSTAIGŲ ĮTRAUKIMAS Į SĄRAŠĄ IR IŠBRAUKIMAS IŠ JO**

6. Įstaiga, pageidaujanti būti įtraukta į Sąrašą, tiesiogiai, paštu ar naudodamasi Savivaldybės elektroninių paslaugų sistema, Skyriui pateikia:

6.1. prašymą, kuriame nurodomi tokie duomenys: juridinio asmens pavadinimas, juridinio asmens kodas, buveinė, įstaigos vadovo ar įgalioto asmens vardas pavardė, telefonas, elektroninio pašto (jei įstaiga jį turi) adresas, paslaugų teikimo vieta, jei ji nesutampa su įstaigos buveine;

6.2. licencijos, suteikiančios teisę teikti socialinę globą, su priedais kopijas;

6.3. kitą reikiamą informaciją (priedas).

7. Skyriui gavus įstaigos prašymą, Skyriaus vedėjo paskirti atsakingi darbuotojai patikrina pateiktą informaciją ir, nenustatę trūkumų, ne vėliau kaip per 10 darbo dienų parengia Skyriaus vedėjo įsakymą dėl įstaigos įtraukimo į Sąrašą.

8. Įstaiga į Sąrašą neįtraukiama, jeigu pateikia ne visą arba neteisingą informaciją apie teisę teikti akredituotą socialinę priežiūrą ar socialinę globą. Nustatę neatitikčių ar įstaigai pateikus ne visą ar netikslią 6 punkte nurodytą informaciją, Skyriaus vedėjo paskirti atsakingi darbuotojai nedelsdami, bet ne vėliau kaip per 3 darbo dienas, informuoja įstaigą apie trūkumus, nustatydami ne trumpesnį kaip 10 darbo dienų trūkumų pašalinimo terminą. Jei įstaiga per nustatytą terminą nepašalina trūkumų ar neprašo šio termino pratęsti, laikoma, kad įstaiga atsisako būti įtraukta į Sąrašą.

9. Įstaiga iš Sąrašo išbraukiama:

9.1. jos pačios prašymu;

9.2. netekus licencijos teikti socialinę globą;

9.3. sustabdžius ar panaikinus teisę teikti akredituotą socialinę priežiūrą.

10. Įstaiga prieš 20 darbo dienų įspėjama, kad bus išbraukta iš Sąrašo ir kad šiam terminui pasibaigus Sutartys su paslaugų gavėjais bus nutrauktos ir jiems teikiamos paslaugos nebus apmokamos. Įspėjimas siunčiamas tuo adresu (-ais), kuris (-ie) nurodyti įstaigos prašyme įtraukti ją į Sąrašą, išskyrus atvejus, kai įstaiga praneša Skyriui apie pasikeitusią buveinės vietą.

11. Paslaugų gavėjų skundai, gauti dėl įstaigų teikiamų paslaugų, nagrinėjami teisės aktų nustatyta tvarka. Kilus abejonių, ar įstaiga tinkamai teikia licencijuotą paslaugą, taip pat tais atvejais, kai kyla abejonių, jog paslaugos galbūt teikiamos neturint licencijos ar nesilaikant licencijuojamos veiklos sąlygų, apie tai nedelsiant informuojama licenciją išdavusi institucija ar įstaiga. Sprendimas dėl įstaigos išbraukimo iš Sąrašo priimamas vadovaujantis kontroliuojančių institucijų ar įstaigų pagrįstu siūlymu dėl paslaugų teikimo nutraukimo ar turimos teisės teikti paslaugą panaikinimo.

12. Viešojo pirkimo konkurso būdu įgytas paslaugas teikiančios įstaigos į Sąrašą įtraukiamos ir iš jo išbraukiamos vadovaujantis viešojo pirkimo sutarčių nuostatomis.

**III SKYRIUS**

**BAIGIAMOSIOS NUOSTATOS**

13. Įstaigos teikiami duomenys saugomi Skyriaus kompiuterinėse duomenų bazėse.

14. Atnaujinti duomenys skelbiami Savivaldybės interneto svetainėje ne vėliau kaip kitą darbo dieną priėmus atitinkamą sprendimą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kauno miesto savivaldybės gyventojams socialines paslaugas teikiančių įstaigų

sąrašo sudarymo tvarkos aprašo

priedas

**(Informacijos apie teikiamas paslaugas sąrašo forma)**

**INFORMACIJOS APIE** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**TEIKIAMAS PASLAUGAS**

(įstaigos pavadinimas, juridinio asmens kodas, buveinės adresas)

**SĄRAŠAS**

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Įstaigos vadovo ar įgalioto asmens vardas, pavardė | Kon-taktinio asmens vardas, pavardė | Kon-taktinė infor-macija | Paslau-gų teikimo adresas | Paslau-gų teiki-mo pagrin-das | Teikia-mos paslau-gos  pavadi-nimas | Licenci-jos, akredita-cijos doku-mento arba sutarties numeris ir data | Maksi-malus paslaugų gavėjų skaičius, paslaugų apimtis | Tikslinė paslaugos gavėjų grupė | | | Paslaugos kaina | | | | Laisvų vietų skaičius | Kita aktuali infor-macija |
| Paslau-gų gavėjai | Nesa-varan-kišku-mo lygis | Nega-lios specifi-ka | Paslau-ga | Mata-vimo viene-tas | Įkai-nis, Eur | Pasta-bos |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 |
|  |  |  |  |  |  |  |  |  |  |  |  |  |  |  |  |  |

(Pareigų pavadinimas) (Parašas) (Vardas ir pavardė)

**Paaiškinimai:**

1. Informacijos sąrašo 1-oje skiltyje nurodomas įstaigos vadovo arba už paslaugų teikimą atsakingo asmens vardas, pavardė.

2. Informacijos sąrašo 2-oje skiltyje nurodomas kontaktinio asmens vardas, pavardė, jeigu tai ne 1-oje skiltyje įrašytas asmuo.

3. Informacijos sąrašo 3-ioje skiltyje nurodomas įstaigos telefonas (-ai), el. pašto adresas (-ai), interneto svetainės adresas.

4. Informacijos sąrašo 4-oje skiltyje nurodomas paslaugų teikimo adresas.

5. Informacijos sąrašo 5-oje skiltyje nurodomas paslaugų teikimo pagrindas: viešųjų pirkimų sutartis, paslaugos akreditacijos dokumentas, licencija teikti socialinę globą arba kitas teisinis pagrindas.

6. Informacijos sąrašo 6-oje skiltyje nurodomi paslaugų pavadinimai, atitinkantys Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“ (toliau – Socialinių paslaugų katalogas), nurodytus pavadinimus. Jei paslauga perkama viešojo pirkimo būdu, gali būti įrašomas ir kitas pavadinimas, atitinkantis viešojo pirkimo sutartyje nurodytą paslaugos pavadinimą;

7. Informacijos sąrašo 8-oje skiltyje nurodomas galimas maksimalus paslaugos gavėjų skaičius ir (arba) paslaugos apimtis (teikimo trukmė, kt.) įstaigoje.

8. Informacijos sąrašo 9-oje skiltyje įvardijami paslaugų gavėjai pagal Socialinių paslaugų kataloge nurodytas paslaugų gavėjų grupes. Paslaugas teikiant pagal viešojo pirkimo sutartis, galimos ir kitos paslaugų gavėjų grupės, kurias reikia įrašyti.

9. Informacijos sąrašo 10-oje skiltyje nurodomas paslaugų gavėjų nesavarankiškumo (negalios) lygis (jei taikoma).

10. Informacijos sąrašo 11-oje skiltyje įvardijama paslaugų gavėjų negalios rūšis (jei taikoma).

11. Informacijos sąrašo 12-oje skiltyje nurodoma galima paslaugos sudėtis pasirinktinai: paslaugos paketas; su transportu; be transporto; su maitinimu; be maitinimo; su transportu ir be maitinimo; su maitinimu ir be transporto; be maitinimo ir be transporto; karantino ir ekstremaliosios situacijos metu; su apgyvendinimu; be apgyvendinimo; kita.

12. Informacijos sąrašo 16-oje skiltyje nurodomas vietų, skirtų Kauno miesto savivaldybės gyventojams, skaičius.

13. Informacijos sąrašo 17-oje skiltyje nurodoma kita, paslaugų teikėjo nuožiūra, aktuali informacija, susijusi su paslaugų teikimu, kainodara ir pan.